寄題徐亭
作者：孔武仲
朝代：宋

paragraphs: 清晨讀君碑，如到徐亭下。
靈境猶縹緲，仙風已瀟洒。
亭雖人爲之，洞是天開者。
化工不自了，待子闢蓁野。
徐君神骨不埃塵，疏眉秀目方青春。
窮追屢束冦賊手，幽討却作煙霞人。
當年遠祖嘗浮海，採藥仙山竟何在。
君今復探山中奇，潭潭六室世未知。
嗚呼安得此亭此洞在吾鄉，廬岳自此増輝光。